Jan Ø. Jørgensen er yderst tilfreds med sit spil i kvartfinalesejren over Chen Jin ved All England.

Med cifrene 21-7, 21-14 spillede badmintonspilleren Jan Ø. Jørgensen sig sent fredag aften sikkert videre til semifinalerne ved All England i Birmingham. Modstanderen i kvartfinalen for den useedede dansker var femteseedede Chen Jin fra Kina - verdensmesteren fra 2010. Og Jan Ø. Jørgensen har svært ved at skjule sin glæde efter sejren. - Jeg har lige spillet min bedste sammenhængende kamp nogensinde. Alt gik op i en højere enhed. Jeg er rolig, jeg traf de rigtige valg, og jeg lavede næsten ingen fejl, han var stresset fra start, siger Jan Ø. Jørgensen til badminton.dk. - Det er helt fantastisk. Jeg har drømt om det her, siden jeg så det første gang i fjernsynet. Jeg har spillet ad helvede til så mange gange herovre, så når jeg gør det på den måde, jeg gør det i dag. Hold kæft, hvor var det sejt, siger verdens nummer 13. I lørdagens semifinale venter endnu en kineser - denne gang i form af andenseedede Chen Long.S